Urriaren 6a

Navarra Suma talde parlamentarioari atxikita dagoen foru parlamentari Cristina Ibarrola Guillén andreak informazio eskaera aurkeztu du (10-22-PES-00235), zeinaren bidez honako argibide hauek eskatzen baititu:

“Nafarroako Gobernuak erositako maskaren kopurua eta mota, konposizioan grafenoa edo grafeno-biomasa baldin badute. Maskara horien erabilera eta Osasun Departamentuak geroago egindako ekintzak. Erabilitako maskarak, kendutakoak eta azkenean zertan diren.” Nafarroako Gobernuko Osasuneko kontseilariak honako informazio hau helarazten dizu:

2021eko apirilean, Osasun Departamentuak modu prebentiboan kendu zuen grafenoa zuten maskara-lote txiki bat, zuhurtziarik handienaren printzipioarekin bat, Osasun Ministerioaren Kudeaketa Sanitarioko Institutu Nazionalak jakinarazi ostean produktu horiek direla-eta Kanadako osasun-agintariek emandako alerta. Nolanahi ere, jarduketa prebentiboa izan zen, ez baitzegoen inhalazio-arriskuen inguruko datu edo ebidentziarik; izan ere, produktu horiek Europako arau guztiak betetzen zituzten Norbera Babesteko Ekipamenduei dagokienez. Ondoren, Medikamentuen eta Osasun Produktuen Espainiako Agentziaren iritzian, ustez grafenoa edukitzeagatik apirilean kendu zituzten maskarek erregelamendu-betekizunak betetzen zituzten, eta ez zuten osasunerako arriskurik**.** Organo horrek egindako ikerketak ondorioztatu zuen “maskarek grafenoa edukitzea eta horiek erabiltzean partikularik askatu izana” baztertzen zela.

Laneko Segurtasun eta Osasunaren Institutu Nazionalaren azterlanaren txosten teknikoak –Shandong Shenquan New Materials fabrikatzailearen maskarek ustez grafenoa askatzeari buruzkoa (I. zatia: Maskara kirurgikoak, 2021/07/28koa)– ondorioztatu zuen ez zela grafeno-nanopartikularik hauteman, eta, beraz, baztertu egin zen grafenoa inhalatzeko aukera, eta, hortaz, arriskurik egotea. Nolanahi ere, artean jaso gabe zegoen txostenaren II. zatia, fabrikatzaile beraren FFP2 maskaren azterlanari buruzkoa. 2022/02/10ean azterlanaren 2. zatia jaso zen –”II. zatia: FFP2 maskara autoiragazleak, 2021/12/22koa”– , eta lehendabiziko zatiaren ondorio berberak jasotzen ziren bertan, hau da, ez zela grafeno-nanopartikularik hauteman; beraz, jada ez zen ez zegoen arrazoirik alertarako eta maskara horiek behin-behinean kentzeko; hortaz, behin betiko bertan behera gertatu zen Nafarroako Osasun Publikoaren eta Lan Osasunaren Institutuaren Laneko Arriskuen Prebentziorako Zerbitzuak maskara horiei dagokienez emandako alerta.

Osasunbidea-Nafarroako Osasun Zerbitzuak osagaien artean grafenoa zuten FFP2 maskaren 120.000 ale erosi zituen. Maskara horiek Osasunbidea-Nafarroako Osasun Zerbitzuko zentroetarako ziren, zehazki, Nafarroako Ospitale Unibertsitariorako, Tuterako Ospitalerako, Lizarrako Ospitalerako eta Oinarrizko Osasun Laguntzako zentroetarako. Maskara gehienak jada kontsumitu ziren alerta eman zenerako.

Tuterako eremuaren kasuan, alertaren berri izan zutenean (2021eko apirilaren 14an), Tuterako biltegian jada ez zegoen stockik; soilik Cintruénigoko osasun etxeak zeuzkan 30 ale, eta biltegira itzuli zituzten. Berreskuratutako 30 ale horiek gerora kontsumitu ziren, 2022ko otsailaren 10ean alerta bertan behera geratu zela jakinarazi ostean.

Bestalde, Nafarroako Ospitale Unibertsitarioari dagokionez, alerta jaso zenean, maskara horiek Ubarmin Klinikan (8.860 ale) eta birika-biltegian (12.800 ale) identifikatu zituzten. Kendu zituzten, eta alerta bertan behera geratu zela jakin zutenean berriz erabilgarri egon ziren.

Lizarran, alerta eman zen egunean jada ez zuten maskara horien stockik biltegian; Oinarrizko Osasun Laguntzari dagokionez, egun horretan 640 ale zeuden II. Zabalguneko Osasun Etxean. Biltegira eraman zituzten, eta gaur egun stockean erabilgarri daude.

Hori guztia jakinarazten dizut, Nafarroako Parlamentuko Erregelamenduaren 194. artikuluan xedatutakoa betez.

Iruñean, 2022ko urriaren 5ean

Osasuneko kontseilaria: Santos Induráin Orduna